Učenci, pozdravljeni!

Pred nami je četrti teden pouka na daljavo. Sedaj bi bil že čas, da se kaj vidimo. Kaj pravite?

Pošiljam vam učno snov za **ponedeljek**.

Učiteljica Barbara

**SLOVENŠČINA**

Današnji uri slovenščine bomo namenili Trdinovi bajki, z naslovom *Vila*. Bajka je ljudska pripoved o nenavadnih pojavih, dogodkih in bitji, ki nimajo le človeških lastnosti.

Najprej odpri berilo na strani 142 in ustno naredi dejavnost pred branjem (premisli, kako bi izpolnil oba kartončka). Nato preberi odlomek, ki se nahaja na straneh 142 in 143. Besedilo je zapisano v starinskem slogu, zato sem ti naredila *slovarček*, ki ti bo v pomoč pri branju.

**Slovarček manj znanih besed:**

* možiti – poročiti,
* truplo – telo,
* jako marljivo – zelo pridno,
* o zarji – ob sončnem vzhodu,
* zapazile – opazile,
* ogibale – izogibale,
* dasiravno – čeprav,
* o priliki – ob priliki (priložnosti),
* povšeči – všeč,
* čuje – sliši,
* gorje si ga tistemu – žal je bilo tistemu
* zvedavosti – radovednosti,
* kolo – ljudski ples v krogu,
* gorskih zelih – gorskih rastlinah,
* uživale – jedle,
* brez milosti – brez sočutja,
* zaslediti – odkriti,
* kvar in pogubo – škodo in izgubo,
* okoristiti – pridobiti si ugodnosti,
* mladež – mladina,
* neoskrunjena – nepokvarjena,
* dragotine – dragocenosti,
* jazbina – jazbečji brlog,
* nameril – namenil.

Ustno odgovori na 2., 3., 4. in 5. vprašanje, ki se nahajajo pod rubriko *DEJAVNOSTI PO BRANJU*.

Nato pa nadaljuj zgodbo.

*Nekega jutra, bilo je ob zarji, smo s starši pokukali iz šotorov ob jezeru, kjer smo taborili. Pomel/Pomela sem si oči, zakaj tam daleč sredi vode se je nekaj zableščalo. Iz vode se je pognala zlatolasa deklica.*

Začetek zgodbe prepiši v zvezek za književnost/umetnost in jo nadaljuj. Zgodba naj bo zanimiva. Pazi na odstavke (uvod, jedro, zaključek), pisavo, pravopis. Zgodba mora imeti tudi naslov, ki si ga sam izmisliš. Ko končaš, zgodbo poslikaj in mi jo pošlji na moj elektronski naslov.

**MATEMATIKA**

V priponki se nahaja delovni list. Naloge prepiši v matematični zvezek (s kvadratki) in jih reši. Pošiljam ti tudi rešitve, da boš lahko preveril svoje znanje.

**DRUŽBA**

Sledi navodilom:

- prijavi se v portal Radovednih 5,

- v zgornjem desnem kotu klikni število 4 (to pomeni 4. razred),

- izberi družba,

- izberi interaktivno gradivo z multimedijsko vsebino (skrajno desno),

- oglej si in preberi vse, kar piše na straneh 4-18 (Za naravo smo odgovorni vsi), 4-19 (Kaj so odpadki) in 4-20 (Recikliranje odpadkov).